Hyundai lancerer elbil størrelse XXL

Brussels Motor Show: Hyundai er klar med noget, der skiller sig markant ud i elbil-landskabet. Med lanceringen af Hyundai Staria Electric introducerer mærket en fuldt elektrisk MPV i rendyrket XXL-format. Her er der plads til op til ni personer, masser af bagage – og en ladeteknologi, som normalt er forbeholdt langt dyrere elbiler.

Staria Electric er ikke bare endnu en elektrisk familiebil. Det er Hyundais første rigtige el-MPV og en direkte satsning på dem, der har brug for mere end fem sæder. Segmentet er stadig tyndt besat, og netop derfor rammer Hyundai et hul i markedet.

En elbil med plads som en minibus

Med en længde på over 5,2 meter og næsten to meters bredde er Staria Electric blandt de største personbiler, du kan købe på el. Den fås med enten syv eller ni sæder, fladt gulv og fleksible sædeopsætninger, som skal gøre den oplagt til både store familier, institutioner, shuttle-kørsel og erhverv.

Kabinen er lys og åben med store glasflader og et interiør, der mere minder om en lounge end en traditionel minibus. Brede skydedøre og en enorm bagklap skal gøre hverdagen lettere – især når børn, barnevogne eller kufferter skal ind og ud i en fart.

800 volt: Hurtig opladning i stor skala

Det mest opsigtsvækkende ved Staria Electric er teknikken under gulvet. Hyundai har udstyret bilen med 800 volt-arkitektur, hvilket er usædvanligt i denne klasse. Resultatet er hurtig DC-opladning, hvor batteriet kan lades fra 10 til 80 procent på omkring 20 minutter.

Batteriet er på 84 kWh og giver en rækkevidde på op til 400 kilometer (WLTP). Det er ikke rekord, men i en bil med plads til ni voksne og bagage er det et realistisk kompromis. Elmotoren yder 160 kW, og bilen må trække op til 2.000 kilo – noget, de færreste elbiler i denne størrelse kan matche.

Batteri | 84 kWh
Rækkevidde | Op til 400 km
Motor | 218 hk (160 kW)
Drejningsmoment | 350 Nm
Ladeeffekt (AC/DC) | 11 kW / Ikke oplyst
Indvendig volumen | 431 L (Luxury), 1.303 L (Wagon)
Længde, bredde og højde | 5.255 mm, 1.995 mm, 1.990 mm
Trækkapacitet | Op til 2.000 kg

Søsterbil til Kia EV9?

Selv om både designambitionerne og størrelsen peger i samme retning, er Hyundai Staria Electric ikke en direkte søsterbil til EV9. De er koncensøskende (Hyundai Motor Group), deler knowhow – blandt andet 800 volt-arkitektur og softwarefilosofi – men de er bygget til helt forskellige behov.

Hvis EV9 er den elektriske pendant til en stor SUV som Telluride, så er Staria Electric snarere elbilernes svar på en luksus-minibus.

To versioner – og kurs mod Danmark

Hyundai lancerer Staria Electric i to udgaver: en Luxury-version med syv sæder og fokus på komfort samt en Wagon-udgave med ni sæder målrettet større familier og professionel persontransport.

Produktionen foregår i Korea, og bilen rammer de europæiske markeder i løbet af 2026. I Danmark ventes lanceringen til sommeren 2026. Priserne er endnu ikke offentliggjort, men hvis Hyundai rammer rigtigt, kan Staria Electric blive et af de mest interessante alternativer til både store SUV’er og elektriske varebiler med sæder.

LÆS OGSÅ: Flere nyheder fra Brussels Motor Show 2026.

Hyundai lancerer elbil størrelse XXL